**Informatīvais ziņojums**

**“Par 2021. gada neformālo Eiropadomi 7. – 8. maija Porto samita ietvaros”**

7.-8. maijā notiks neformālā ES valstu un valdību vadītāju sanāksme – Porto samits (Eiropadome), kuras ietvaros bez sociālajiem jautājumiem plānota arī augsta līmeņa tikšanās ar Indijas premjerministru N.Modi (*Narendra Modi*) video formātā.

**Sociālie jautājumi**

2017. gada sociālajā samitā Gēteborgā tika proklamēts Eiropas Sociālo tiesību pīlārs, ietverot 20 principus rīcībai sociālajā jomā, lai nodrošinātu taisnīgu, iekļaujošu un iespējām bagātu Eiropu.[[1]](#footnote-2) 2021. gada 4. martā Eiropas Komisija (EK) publicēja Eiropas Sociālo tiesību pīlāra Rīcības plānu, definējot konkrētus pasākumus pīlāra ieviešanai, kā arī trīs ES līmenī līdz 2030. gadam sasniedzamus pamatmērķus:

* vismaz 78% no pieaugušajiem (20 – 64 gadu vecumā) ir nodarbināti;
* vismaz 60% no pieaugušajiem katru gadu piedalās mācībās;
* par 15 miljoniem samazināts personu skaits, kas ir pakļauti nabadzības vai sociālās atstumtības riskam.

Darba un sociālo tiesību komisārs Nikolā Šmits norādīja, ka rīcības plāns paredz minimālos mērķus un aicināja dalībvalstis definēt nacionālos mērķus, ņemot vērā šos pamatmērķus.

Porto sociālajā samitā plānots paust apņemšanos ieviest Eiropas Sociālo tiesību pīlāra Rīcības plānu, kā arī līdz 2030. gadam sasniedzamos pamatmērķus. 7. maijā norisināsies augsta līmeņa konference, kuras centrālā tēma būs Eiropas Sociālo tiesību pīlāra ieviešana. Diskusijas notiks trīs paralēlās sesijās “Darbs un nodarbinātība”, “Prasmes un inovācija” un “Labklājības valsts un sociālā aizsardzība”. 7.maija konference paredzēta kā ieguldījums 8.maija neformālajai Eiropadomei, kurā paredzēts nodrošināt politisku atbalstu pīlāra ieviešanai.

Latvija ir gandrīz sasniegusi Rīcības plāna nodarbinātības mērķi – Latvijā 2019. gadā bija nodarbināti 77,4% personu vecumā no 20 līdz 64 gadiem. Latvijai, līdzīgi kā citām ES dalībvalstīm, izaicinājums varētu būt pietuvoties ES līmeņa mērķim par pieaugušo dalību mācībās – Latvijā 2016. gadā mācībās piedalījās 39% personu vecumā no 25 līdz 64 gadiem. Attiecībā uz nabadzības un sociālās atstumtības riska mazināšanu Latvijā 2019. gadā bija ceturtais augstākais iedzīvotāju īpatsvars ES, kas pakļauts nabadzības un sociālās atstumtības riskam – 27,3% (518 tūkst. personas), kā arī otrais augstākais nabadzības risks ES pēc sociālajiem transfertiem (pēc pabalstu, pensiju, stipendiju vai kompensāciju piešķiršanas 2018. gadā) – 22,9%, kas rada izaicinājumu arī nabadzības un sociālās atstumtības riska samazināšanas mērķa sasniegšanā. Tomēr minimālā ienākumu reforma, kas stājās spēkā no 2021.gada, ir nozīmīgs solis, virzoties uz noteikto mērķi.

Daļu no EK uzstādītajiem mērķiem Latvijā paredzēts īstenot saskaņā ar Nacionālo attīstības plānu 2021. – 2027. gadam – līdz 2027. gadam paaugstināt nodarbinātību pieaugušajiem līdz 78%, kā arī samazināt nabadzības riska indeksu pēc sociālo transfertu saņemšanas līdz 21,5%. Šo mērķu sasniegšanu atbalstīs Sociālās aizsardzības un darba tirgus politikas pamatnostādnes 2021. – 2027. gadam un Izglītības attīstības pamatnostādnes 2021. – 2027. gadam, kā arī saistīto pasākumu īstenošana Kohēzijas politikas darbības programmā un Latvijas Atveseļošanas un noturības plānā.

Latvijas nostāja:

* Atbalstām ES sociālās dimensijas stiprināšanu atbilstoši Eiropas Sociālo tiesību pīlāra Rīcības plānam.
* Jāievēro dalībvalstu kompetence sociālās politikas jomā, nodrošinot dalībvalstīm izvēles brīvību, ar kādiem pasākumiem būtu sasniedzami izvirzītie mērķi.
* Pasākumiem sociālajā jomā un nodokļu politikā jāatstāj pozitīvu ilgtermiņa ietekmi uz nodarbinātību un ienākumiem, vienlaikus saglabājot uzņēmumu globālo konkurētspēju un inovācijas spēju.
* Latvija ir guvusi panākumus sociālekonomiskajā konverģencē kopš iestāšanās ES. Šo procesu ir atbalstījis ES struktūrfondu finansējums, kam vēl arvien ir būtiska loma.
* Uzsveram Vienotā tirgus funkcionēšanas nozīmi sociālo standartu celšanas kontekstā, kā arī savstarpēju sinerģiju veidošanā starp ES uzņēmumiem.
* Saistībā ar digitālo transformāciju ir īpaši būtiski īstenot mērķi par digitālajām prasmēm, īpaši augstākā līmeņa digitālajām prasmēm.
* Gan dalībvalstīs, gan ES līmenī regulāri jāapzina, kādas zināšanas un prasmes ir nepieciešamas individuālai un uzņēmumu izaugsmei un inovācijām, kā arī jāsniedz atbalstu atbilstošu mācību nodrošināšanai visa mūža garumā. Nepieciešams veltīt īpašu uzmanību zināšanām un prasmēm, kas ļautu ES uzņēmumiem gūt iniciatora priekšrocības, esot pirmajiem, kas izstrādā jaunus pakalpojumus, produktus vai produktu kategorijas.
* Ņemot vērā, ka zaļā un digitālā transformācija arvien vairāk akcentē pārkvalifikācijas un kvalifikācijas paaugstināšanas nozīmi, ir būtiski īstenot EK Ieteikumu par iedarbīgu un aktīvu atbalstu nodarbinātībai (*EASE*). Personu atgriešanai darba tirgū ir īpaši svarīgi nodrošināt dažādiem personas profiliem pielāgotu atbalstu, t.sk. karjeras konsultācijas un mācību piedāvājumu. Ir būtiski, ka, īstenojot transformāciju, neviens netiek atstāts novārtā.
* Latvijai liels izaicinājums būs mērķis par pieaugušo regulāru dalību mācībās. Mērķa sasniegšanā ir būtisks katras iesaistītas puses ieguldījums t.sk. valsts, darba devēju, indivīdu un EK atbalsts. Vienlaikus ir svarīgi analizēt un savlaicīgi novērst šķēršļus dalībai zināšanu apguvē, un veicināt, lai ikvienam būtu pieejama kvalitatīva un iekļaujoša izglītība mūža garumā, nodrošinot prasmes, kas pilnā mērā ļauj piedalīties sabiedrības dzīvē un pielāgoties izmaiņām darba tirgū.
* Direktīvas par adekvātu minimālo algu priekšlikums ir rosinājis vērtīgu diskusiju ES par minimālās algas mērķiem un, cik efektīvi tos ļauj sasniegt esošās minimālās algas noteikšanas sistēmas. Atbalstām regulāru minimālās algas pārskatīšanu, priekšlikumā minētos algas noteikšanas kritērijus un koplīgumu sarunu veicināšanu.
* Atzinīgi vērtējam EK centienus nostiprināt principa par vienlīdzīgu darba samaksu vīriešiem un sievietēm ieviešanu praksē, izstrādājot Pārredzamas darba samaksas direktīvu, lai nodrošinātu darbinieku tiesību pilnīgāku aizsardzību atbilstoši Eiropas Sociālo tiesību pīlāram. Arī plašāk skatoties, īpaša uzmanība jāpievērš sieviešu atbalstam, ņemot vērā lielākus sociālo izaicinājumu riskus.
* Attiecībā uz gaidāmo iniciatīvu par digitālajām platformām un tajā nodarbināto tiesībām atbalstām vienotas izpratnes nepieciešamību, īpaši ņemot vērā digitālo platformu darbības pārnacionālo raksturu.

**Augsta līmeņa tikšanās ar Indiju**

ES-Indijas līderu tikšanās sākotnēji ieplānota klātienē 27+1 formātā - ES plāno pārstāvēt valstu un valdību vadītāji, Eiropadomes priekšsēdētājs Š.Mišels (*Charles Michel*) un EK priekšsēdētāja U.fon der Leiena (*Ursula von der Leyen*), savukārt Indiju – premjerministrs N.Modi (*Narendra Modi*). Pandēmijas dēļ Indijas premjerministrs N.Modi tomēr nevarēs apmeklēt tikšanos klātienē, tādēļ pievienosies VTC formātā.

Līderu tikšanās galvenais mērķis ir sekmēt un stiprināt ES-Indijas stratēģisko partnerību, kuras ģeopolitiskā nozīme Indijas un Klusā okeāna reģionā kļūst arvien būtiskāka. Līderu tikšanās laikā paredzēts izvērtēt sasniegto progresu “Ceļa kartes 2025” (“*Roadmap 2025*”) ieviešanā, pastiprināt ES-Indijas sadarbību COVID-19 apkarošanas jomā, vienoties par kopēju apņemšanos zaļās izaugsmes un tīrās enerģijas veicināšanā, aktualizēt klimata pārmaiņu un bioloģiskās daudzveidības jautājumus. Tāpat iecerēts atkārtoti vienoties par turpmāko tirdzniecības un investīciju attīstību, kopējiem mērķiem multilaterālisma un noteikumos balstītas starptautiskās kārtības veicināšanā.

ES dalībvalstu skatījumā citi būtiskākie jautājumi ir cilvēktiesības, pārrobežu datu plūsmas, PTO reforma, vakcīnas, intelektuālās īpašumtiesības, piegādes ķēžu noturības stiprināšana, migrācija, ekspertu mobilitāte. Būtiskākie ārpolitikas un drošības politikas aspekti: reģionālā sadarbība (Afganistāna, Irāna), jūras drošība, pretterorisms un kiberdrošība.

Līderu tikšanās dienaskārtība ir ambicioza – tās noslēgumā plānots pieņemt Kopīgu paziņojumu (*Joint Statement*) – tā projektā vēl ir virkne atvērtu jautājumu, tāpēc sagaidāms, ka sarunas ar Indijas pusi par galīgo teksta redakciju nebūs vienkāršas. Papildus iecerēts pieņemt Kopīgu deklarāciju par ES-Indijas Savienojamības partnerību (*EU-India Connectivity Partnership*), Kopīgu deklarāciju par sadarbību Indijas-Klusā okeāna reģionā (*Joint Declaration on the cooperation in the Indo-Pacific region*), un Kopīgu deklarāciju par klimata rīcību (*Joint Declaration on Climate Action*), kā arī Europol-Indijas Darba vienošanos (*Europol-India Working Arrangement*) un paziņojumu par ES dalību Koalīcijāpret katastrofām noturīgu infrastruktūru(*Coalition for Disaster Resilient Infrastructure*, CDRI).

ES-Indijas attiecību konteksts

ES un Indiju vieno liels divpusējo, kā arī daudzpusējo attiecību jautājumu loks, īpaši ņemot vērā faktu, ka Indija šobrīd ir ANO Drošības padomes nepastāvīgā locekle, kā arī prezidēs G20 formātā 2022. gadā. ES vēlas stiprināt politiskās un ekonomiskās saites ar Indiju, kā arī sadarbību drošības un aizsardzības politikas jomā, lai nodrošinātu līdzsvarotu ES politiku Indijas un Klusā okeāna reģionā. Tāpat cieša partnerība ar Indiju ir svarīga, lai kopīgi sekmētu mieru un stabilitāti reģionā, veicinātu labklājību un ilgtspējīgu attīstību, stiprinātu multilaterālismu un starptautisko tiesību normās balstītu kārtību.

ES un Indija ir izvirzījusi kopējus mērķus ceļā uz **klimatneitralitāti** (ANO Ilgtspējīgas attīstības mērķu ietvaros), kā arī sadarbojas kopējā Tīrās enerģijas un klimata partnerības ietvarā. Vienlaikus ES vēlas panākt ambiciozāku apņemšanos no Indijas puses klimata jomā.

ES-Indijas **savienojamības** jomā galvenā orientācija ir uz rīcībām virzītu, konkrētu partnerību, kā galvenās divpusējās aktivitātes izvirzot digitālo aspektu, datu ekonomiku, 5G, datu privātumu, Digitālo investīciju forumu, enerģētiku, transportu, cilvēku (*people to people*) kontaktus, ES-Indijas sadarbību trešajās valstīs (piemēram, Dienvidaustrumāzijā).

ES-Indijas **Cilvēktiesību** dialogā pastāv daudzas viedokļu atšķirības, piemēram, situācija Kašmirā, kas Indijas pusei ir sensitīvs jautājums. Vienlaikus konstruktīva saruna pastāv par sieviešu, meiteņu tiesībām un dzimumu līdztiesību. Indijas puse atzīst, ka šajā jautājumā Indijā ir daudz izaicinājumu, un valdība cenšas situāciju uzlabot. 12. aprīlī notikušajā 9. ES-Indijas Cilvēktiesību dialogā puses apliecināja skaidru atbalstu kopīgiem principiem un vērtībām demokrātijas, likuma varas un cilvēktiesību jomā. Latvijas pilsoniskās sabiedrības organizācijas ir gatavas dalīties ekspertīzē par sieviešu tiesību jautājumiem.

ES ir ieinteresēta attīstīt sadarbību ar Indiju **tirdzniecības un investīciju jomā**. Kā panākums vērtējams 2020. gadā izveidotais Augsta līmeņa dialogs tirdzniecības jautājumos (EK pārstāv priekšsēdētājas izpildvietnieks V.Dombrovskis, Indiju - Indijas tirdzniecības ministrs P.Gojals (*Piyush Goyal*)).Tirdzniecība ar Indiju ir sarežģīta un ir bažas par augstiem muitas tarifiem (t.sk. negaidīti tarifu kāpumi), nepārredzamām muitas procedūrām, apgrūtinošām sabiedrisko pakalpojumu sniedzēju (SPS) prasībām, intelektuālā īpašuma tiesību un ģeogrāfisko izcelsmju norāžu nepilnībām, tāpat bažas ir arī par Indijas pašpietiekamības programmu, kuras mērķis ir piesaistīt ārvalstu tiešās investīcijas un veicināt ražošanu, t.sk. sašaurinot ārvalstu uzņēmumu pieeju publiskajam iepirkumam.

Sarunas par Brīvās tirdzniecības nolīgumu (BTN) starp ES un Indiju *de facto* ir iesaldētas kopš 2013. gada. Viens no iemesliem ir Indijas zemais ambīciju līmenis tādās nozīmīgās nolīguma sadaļās kā tirgus pieeja precēm (augsti tarifi automašīnām un alkoholam, par kuru atcelšanu Indijai ir neliela vēlme), pakalpojumiem un publiskajam iepirkumam, kā arī tirdzniecības un ilgtspējīgas attīstības (īpaši darbaspēka un vides standarti) sadaļās. Vienlaikus Indija līdz šim bija izvirzījusi sarežģītas ofensīvās intereses par audiovizuālajiem pakalpojumiem un veselības apdrošināšanas pārnesamību.

Ņemot vērā šos apstākļus, ES piedāvā uzsākt sarunas par ieguldījumu aizsardzības nolīgumu, kā arī iespēju sadarboties dažādās jomās un pēc tam apsvērt iespēju atsākt sarunas par visaptverošu brīvās tirdzniecības nolīgumu.

Aktuālā Latvijas-Indijas attiecību situācija

Latvijas un Indijas attiecības ir uzskatāmas par labām un konstruktīvām. Valstu politiskais dialogs ir salīdzinoši jauns - vērā ņemams progress Latvijas-Indijas attiecību intensitātē sākās 2014. gadā, kad Ņūdeli tika atvērta Latvijas vēstniecība Indijā.

2017. gada 2.-6. novembrī notika Ministru prezidenta Māra Kučinska vizīte Indijā, kurā piedalījās ar uzņēmēju delegācija. 2018. gada 13.-17. jūnijā sekoja Indijas parlamenta apakšpalātas (*Lok Sabha*) priekšsēdētājas S.Mahadžānas (*Sumitra Mahajan*) vizīte Latvijā.

2019. gada 19.-20. augustā Latviju darba vizītē apmeklēja Indijas viceprezidents V.Naidu (*Venkaiah Naidu*), kuru pavadīja gan valsts pārvaldes, gan uzņēmēju pārstāvji. V.Naidu tikās ar Valsts prezidentu E.Levitu, Ministru prezidentu K.Kariņu, un Saeimas priekšsēdētājas biedri I.Lībiņu-Egneri.

Vizītes ietvaros tika parakstīta Latvijas Republikas Kultūras ministrijas un Indijas Republikas Kultūras ministrijas kultūras apmaiņas programma 2019. – 2021. gadam. Papildus, Latvijas-Indijas Biznesa foruma ietvaros tika parakstīti sadarbības memorandi starp LTRK un Indijas Tirdzniecības un rūpniecības asociēto kameru ASSOCHAM, kā arī Indijas Rūpniecības konfederāciju.

2020*.* gada 13.-16. janvārī notika Latvijas ārlietu ministra E.Rinkēviča vizīte Indijā, lai piedalītos *Raisina* starptautiskās politikas konferencē (vizītes ietvaros bija tikšanās ar Indijas ārlietu ministru S.Džaišankaru (*Subrahmanyam Jaishankar*)*,* kā arī Indijas parlamenta ārlietu komitejas vadītāju P.P.Čaudharu *(Prem Prakash Chaudhary).*

Latvija ir ieinteresēta attīstīt uzņēmējdarbības kontaktus ar Indiju, lai sekmētu eksportu, tādējādi mazinot tirdzniecības deficītu. Prioritārās jomas ietver IKT, transportu un loģistiku, kā arī izglītības eksportu, liekot akcentu uz kvalitatīvu studentu piesaisti. 2019./2020. mācību gadā Latvijā mācījās 2719 Indijas studenti, veidojot vairāk nekā ceturtdaļu daļu no ārvalstu studentu skaita.

Indija Latvijas preču eksportam ir relatīvi nozīmīgs tirgus, 2020. gadā ieņemot 50. vietu starp visām valstīm, uz kurām Latvija eksportē savas preces, kā arī tā ierindojas 32. vietā Latvijas importa statistikā. Kopējais Latvijas preču eksports uz Indiju 2020. g. sasniedza 20 milj. EUR. Galvenās eksporta preces 2020. gadā: telefona aparāti; dzelzs atkritumi (lūžņi); garumā sazāģēti vai šķeldoti kokmateriāli. Kopējais preču imports no Indijas 2020. g. 52 milj. EUR. Galvenās importa preces 2020. gadā: jaunas gumijas pneimatiskās riepas; plakani dzelzs vai tērauda velmējumi; mutes dobuma un zobu higiēnas līdzekļi; medikamenti.

Latvijas Darba devēju konfederācija plāno Latvijas uzņēmēju dalību 8. maija ES – Indijas uzņēmējdarbības apaļā galda diskusijā, kas notiks ES – Indijas līderu tikšanās ietvarā.

Latvijas nostāja:

* Spēkā ir 2018. gada nacionālā pozīcija Nr.1 “Elementi ES stratēģijai attiecībās ar Indiju”.
* Latvija atbalsta ciešākas ES stratēģiskās partnerības veidošanu ar Indiju, kas ir nozīmīgs spēlētājs Indijas un Klusā okeāna reģionā.
* Latvija ir ieinteresēta efektīva multilaterālisma un starptautisko tiesību normās balstītas kārtības stiprināšanā.
* Latvija atbalsta ES-Indijas cilvēktiesību dialoga turpināšanu par kopīgiem principiem un vērtībām demokrātijas, likuma varas un cilvēktiesību jomā.
* Latvija aicina ES sarunās ar Indiju īpašu uzmanību pievērst sieviešu tiesību un dzimumu līdztiesības jautājumiem, kuros līdz šim starp abām pusēm ir panākta konstruktīva viedokļu apmaiņa.
* Vēlamies panākt būtisku progresu tādās sadarbības jomās kā tirdzniecība un investīcijas, klimata pārmaiņas, savienojamība, digitalizācija un sadarbība izglītībā.
* Būtiski Indiju iesaistīt starptautiskās tirdzniecības vides stiprināšanā gan divpusējos, gan daudzpusējos formātos. Svarīgi ir atsākt sarunas par ES-Indijas Brīvās tirdzniecības nolīgumu, ES turpinot iestāties par ambiciozu nolīgumu, nemazinot tā tvērumu. Vienlaikus, līdz tiek sasniegts šāds ambīciju līmenis, atbalstāms ir darbs pie sarunu izpētes par ES-Indijas Ieguldījumu aizsardzības nolīgumu.
* Ņemot vērā Indijas nozīmību attīstības valstu vidū, ir nepieciešama daudz lielāka Indijas iesaiste PTO darbā un organizācijas modernizācijas procesā, t.sk. darbā pie jaunajām iniciatīvām attiecībā uz e-komerciju, vidi u.c. Latvijas interesēs ir nodrošināt jaunas tirdzniecības un uzņēmējdarbības iespējas Indijā, mazināt pašreizējos tirdzniecības un investīciju šķēršļus, kā arī veicināt Latvijas eksporta kāpumu, mazinot esošo tirdzniecības deficītu.
* Latvija piekrīt, ka jāstiprina Eiropas Savienības sadarbība ar Indiju klimata pārmaiņu ierobežošanā, t.sk., ANO Vispārējās konvencijas par klimata pārmaiņām Parīzes nolīguma īstenošanā.
* Latvijai nozīmīgs sadarbības aspekts ir izglītības un pētniecības joma, tai skaitā, sadarbība kosmosa izpētē.
* Svarīgi veicināt Eiropas Savienības-Indijas savienojamības projektu attīstību un ES finanšu institūciju investīcijas ilgtspējīgā infrastruktūrā Indijā un Dienvidāzijas reģionā kopumā.

|  |  |
| --- | --- |
| Ārlietu ministrs | E.Rinkēvičs |

Vīza: valsts sekretārs A. Pelšs

A.Butāne, 67015929

Aija.Butane@mfa.gov.lv

1. Pozīcija par priekšlikumu Iestāžu kopīgai proklamācijai par Eiropas Sociālo tiesību pīlāru (pozīcija Nr.1) tika apstiprināta Ministru kabineta sēdē 2017. gada 17. oktobrī. [↑](#footnote-ref-2)